จ.บึงกาฬ ตลาดเนื้อหมูราคาถูกลงรับตรุษจีนแต่เงียบเหงา
จังหวัดบึงกาฬ ตลาดเนื้อหมูราคาถูกลงรับตรุษจีนแต่เงียบเหงา
 ผู้สื่อข่าวจากจังหวัดบึงกาฬ ได้ลงพื้นที่ตลาดสดเทศบาลตำบลบึงกาฬ อ.เมืองบึงกาฬ จ.บึงกาฬ สำรวจราคาเนื้อสัตว์ ทั้งเนื้อหมู ไก่ เป็ด ก่อนที่จะถึงวันจ่ายในช่วงเทศกาลตรุษจีนในปีนี้ พบว่าราคาเนื้อหมู ขยับลงจากกิโลกรัมละ 140 บาท ลดลงเหลือราคากิโลกรัมละ 120 บาท ทุกชนิด ทั้งหมูเนื้อแดง สันใน สันนอก สามชั้น หมูบด ซี่โครง ส่วนราคาหัวหมูที่นิยมนำไปใช้เป็นเครื่องเซ่นไหว้ บ่งบอกถึงความอุดมสมบูรณ์ มั่งคั่ง จากที่เคยขายหัวละ 400 – 500 บาท ก็เหลือเพียงหัวละ 300 บาท เท่านั้น
เจ็เหล่ย เจ้าของเขียงหมูในตลาดสดบึงกาฬ กล่าวว่า ตรุษจีนปีนี้ราคาเนื้อหมูถูกลง จากปีที่แล้ว 20 บาท สืบเนื่องมาจากมีการเลี้ยงหมูในพื้นที่เพิ่มมากขึ้น หมูล้นตลาด ไม่มีคนซื้อ อีกทั้งชาวบ้านตามชนบท ก็หันมาเลี้ยงหมู และมีการชำแระขายกันเองในหมู่บ้าน โดยไม่ผ่านระบบตลาด อีกทั้งยังมีเนื้อหมูจากห้างใหญ่ๆ มาขายตีตลาดในราคาที่ถูกกว่า ชาวบ้านจึงหันไปซื้อหมูในห้างมากกว่ามาเดินซื้อตามตลาดสด ทำให้การขายหมูในตลาดซบเซา โดยเฉพาะใกล้จะถึงเทศกาลตรุษจีนราคาหมูถูกลง แต่ไม่มีคนมาซื้อ แตกต่างจากหลายๆ ปีที่ผ่านมา ประกอบกับเศรษฐกิจเป็นช่วงขาลง ประชาชนไม่ค่อยออกมาใช้จ่าย ทำให้บรรยากาศเงียบเหงา


	มงคล / รายงาน